Ρένα Κουμιώτη

Η Ρένα (Ειρήνη) Κουμιώτη (Νέα Ιωνία, 3 Μαΐου 1941 - Αθήνα, 3 Απριλίου 2023) ήταν Ελληνίδα τραγουδίστρια του νέου κύματος.

Βιογραφικά στοιχεία
Γεννήθηκε στη Νέα Ιωνία και μεγάλωσε στην Κοκκινιά. Οι γονείς της ήταν πρόσφυγες: ο πατέρας της από τη Σμύρνη και η μητέρα της από την Κωνσταντινούπολη. Η μητέρα της πέθανε σε ηλικία 20 ετών από επιπλοκές του θυρεοειδή, οπότε μεγάλωσε η ίδια και τα δύο αδέρφια της με την γιαγιά της.

Έκανε τον πρώτο της γάμο το 1960, αφότου γνώρισε τον άνδρα της στο εργοστάσιο του Παπαστράτου, όπου δούλευαν μαζί. 

To 1968 δούλευε στην «Απανεμιά» όπου ήρθε και ο Μανώλης Μητσιάς, που μόλις είχε κατέβει απ' τη Θεσσαλονίκη. Εκεί την άκουσε ο Λευτέρης Παπαδόπουλος και της πρότεινε να τραγουδήσει με τον Γιάννη Πουλόπουλο στο δίσκο «ο Δρόμος» που ετοίμαζαν μαζί με τον Μίμη Πλέσσα.

Το πρώτο τραγούδι που είπε ήταν το «Δώσε μου το στόμα σου», το γνωστό «χελιδονάκι» και μετά το «Πρώτη φορά». Από την «Απανεμιά» βρέθηκε να δουλεύει με τον Πουλόπουλο, τον Στράτο Διονυσίου και τον Λευτέρη Μυτιληναίο στο «Καν-Καν». Την ίδια χρονιά στο θέατρο «REX» συμμετείχε στον θεατρικό «Δρόμο».

Ακολούθησαν στη δισκογραφία το «Σταμάτησε του ρολογιού οι δείχτες» και το «Άναψε καινούργιο μου φεγγάρι» του Μίμη Πλέσσα, ενώ συμμετείχε στους δίσκους «Ώρες» και «Θαλασσινό τριφύλλι» (με το Μιχάλη Βιολάρη) του Λίνου Κόκοτου, καθώς και στο «Παράθυρο στη θάλασσα» (με το Μιχάλη Βιολάρη) του Γιώργου Κοντογιώργου. Κατά την ηχογράφηση του τελευταίου στο στούντιο της Columbia στη Ριζούπολη, συναντήθηκε με τον ποιητή Οδυσσέα Ελύτη, ποιήματα του οποίου είχαν μελοποιηθεί για τον δίσκο αυτό.

Το επόμενο καλοκαίρι πάλι με τον Πουλόπουλο τραγούδησε στην «Αθηναία» και μετά στα «Δειλινά» για τρεις σεζόν απ' τον Οκτώβριο του 1970 μέχρι το 1972, με τον Γρηγόρη Μπιθικώτση, τον Σταμάτη Κόκοτα, τον Χρηστάκη και τον Γιώργο Ζαμπέτα. Το 1972 συνεργάστηκε με το Γιώργο Νταλάρα στο θέατρο Μπουρνέλη. Μετά τα «Δειλινά» πήγε στη «Φαντασία». Πάλι με τον Πουλόπουλο στην Πλάκα, μετά ξανά στο «Καν-Καν» με τον Στράτο Διονυσίου και τον Ζαμπέτα. Το 1974  πήγε για δουλειά στον Καναδά όπου γνώρισε και παντρεύτηκε τον δεύτερο σύζυγό της.

Το 1983 επέστρεψε στην Ελλάδα και εμφανίστηκε πάλι με το Γιάννη Πουλόπουλο, την Τζίνα Σπηλιωτοπούλου και την Αθηναϊκή κομπανία στο «Ζυγό». Μετά στα «Ηλιοβασιλέματα» με το Ζαμπέτα και τη Μαίρη Λίντα και στ' «Αστέρια» με τον Κόκοτα. Για δυο συνεχόμενες χρονιές εμφανίστηκε στη μπουάτ «Μαρκίζα». Τέλος, το 1995 συνεργάστηκε με τον Μίμη Πλέσσα. Από τότε έκανε μόνο συναυλίες τα καλοκαίρια και επιλεκτικές εμφανίσεις σε μουσικές σκηνές. Επηρέασε με την ερμηνεία της πολλές νεότερες σημαντικές τραγουδίστριες όπως, η Γλυκερία, η Χαρούλα Αλεξίου, η Άννα Βίσση, η Λιζέτα Νικολάου και η Κωνσταντίνα.

Από τους δύο γάμους που έκανα, απέκτησε δύο παιδιά και το καλοκαίρι του 2022 έχασε τον πρωτότοκο γιο της, Νίκο Σαββίδη.

Απεβίωσε από επιπλοκές άνοιας στις 3 Απριλίου 2023, έναν μήνα πριν τα 82α γενέθλιά της. Κηδεύτηκε την επόμενη ημέρα στο Πρώτο Νεκροταφείο Αθηνών.

Συμμετοχή στη δισκογραφία
1969 - Ο δρόμος
1969 - Οι ώρες
1970 - Μέρες του καλοκαιριού
1970 - Ρένα Κουμιώτη
1970 - Γειτονιές Αθήνα - Θεσσαλονίκη
1970 - Ρένα Κουμιώτη 1
1971 - Ρένα Κουμιώτη 2
1972 - Μήνες
1972 - Το θαλασσινό τριφύλλι
1972 - Τα κίτρινα ρολόγια
1973 - Μονά ζυγά
1973 - Θάλασσα πικροθάλασσα
1974 - Μίλα μου για λευτεριά
1974 - Παράθυρο στη θάλασσα
1974 - Ρένα Κουμιώτη 3
1974 - Ρόδα που γυρίζει
1976 - Τα ωραιότερα τραγούδια της Ρένας Κουμιώτη
1976 - Στο δρόμο για το Τσιμελνί
1978 - Ρεμπέτικα και θαλασσινά
1978 - Ρένα Κουμιώτη - Πλέσσας Μίμης
1980 - Τα δικά μου τραγούδια
1985 - Τραγούδια από τον ελληνικό κινηματογράφο
1986 - Για το θέατρο 2 Πλέσσας
1992 - Δεν θα χωρίσουμε ποτέ Ζαμπέτας
1993 - Μεγάλες επιτυχίες Ρένα Κουμιώτη
1993 - Το άλλο νέο κύμα
1995 - Σταμάτησε του ρολογιού τους δείχτες
1996 - Οι μεγάλες ερμηνείες - Κουμιώτη Ρένα
1996 - Στο δρόμο του Μίμη Πλέσσα 2
2001 - 50 χρυσά χρόνια - Πλέσσας
2009 - Σταμάτησε του ρολογιού τους δείχτες
2009 - Κόρη του γιαλού

Παραπομπές

Πηγές
http://www.studio52.gr/greek/KOUMIOTI_RENA.htm

 Εξωτερικοί σύνδεσμοι 
 Επίσημη ιστοσελίδα

Κατηγορία:Ελληνίδες τραγουδίστριες
Κατηγορία:Λαϊκοί τραγουδιστές